CELEX: 32014D0926
Language: lt
Date: 1418774400000
Title: 2014/926/ES: 2014 m. gruodžio 17 d. Komisijos įgyvendinimo sprendimas, kuriuo nustatoma, kad pagal Europos Sąjungos bei jos valstybių narių ir Kolumbijos bei Peru prekybos susitarimo bananų importo stabilizavimo priemonę nustatytos lengvatinės muito normos taikymas 2014 m. Peru kilmės importuojamiems bananams nėra laikinai nutraukiamas

18.12.2014   
            
            
               LT
            
            
               Europos Sąjungos oficialusis leidinys
            
            
               L 363/181
            
         KOMISIJOS ĮGYVENDINIMO SPRENDIMAS
   2014 m. gruodžio 17 d.
   kuriuo nustatoma, kad pagal Europos Sąjungos bei jos valstybių narių ir Kolumbijos bei Peru prekybos susitarimo bananų importo stabilizavimo priemonę nustatytos lengvatinės muito normos taikymas 2014 m. Peru kilmės importuojamiems bananams nėra laikinai nutraukiamas
   
      (2014/926/ES)
   
   EUROPOS KOMISIJA,
   atsižvelgdama į Europos Sąjungos sutartį ir Sutartį dėl Europos Sąjungos veikimo,
   atsižvelgdama į 2013 m. sausio 15 d. Europos Parlamento ir Tarybos reglamentą (ES) Nr. 19/2013, kuriuo įgyvendinama Europos Sąjungos bei jos valstybių narių ir Kolumbijos bei Peru prekybos susitarimo dvišalė apsaugos sąlyga ir bananų importo stabilizavimo priemonė (1), ypač į jo 15 straipsnį,
   kadangi:
   
               (1)
            
            
               bananų importo stabilizavimo priemonė nustatyta Europos Sąjungos bei jos valstybių narių ir Kolumbijos bei Peru prekybos susitarime, kurį šalys dėl Kolumbijos ir Peru laikinai taiko atitinkamai nuo 2013 m. rugpjūčio 1 d. ir 2013 m. kovo 1 d.;
            
         
               (2)
            
            
               pagal šią priemonę ir vadovaujantis Reglamento (ES) Nr. 19/2013 15 straipsnio 2 dalimi, jeigu viršijama nustatyta ribinė šviežių bananų (Europos Sąjungos kombinuotosios nomenklatūros 0803 90 10 pozicija) importo iš Kolumbijos arba Peru apimtis, Komisija priima įgyvendinimo aktą, kuriuo ji gali arba laikinai nutraukti lengvatinės muito normos taikymą iš Kolumbijos arba Peru importuojamiems bananams, arba nustatyti, kad toks nutraukimas yra netinkamas;
            
         
               (3)
            
            
               Komisija sprendimą priima pagal Reglamento (ES) Nr. 182/2011 8 straipsnį kartu su to reglamento 4 straipsniu;
            
         
               (4)
            
            
               2014 m. lapkričio mėn. paaiškėjo, kad šviežių bananų importo iš Peru į Sąjungą apimtis viršijo minėtame prekybos susitarime nustatytą ribinę vertę;
            
         
               (5)
            
            
               todėl vadovaudamasi Reglamento (ES) Nr. 19/2013 15 straipsnio 3 dalimi Komisija išnagrinėjo atitinkamo importo poveikį Europos Sąjungos bananų rinkai atsižvelgdama į, inter alia, atitinkamo importo poveikį Sąjungos kainų lygiui, importo iš kitų šaltinių pokyčiams ir bendram Sąjungos rinkos stabilumui;
            
         
               (6)
            
            
               šviežių bananų importas iš Peru 2014 m. sausio mėn.–2014 m. rugsėjo mėn. laikotarpiu sudarė tik 1,9 % viso šviežių bananų importo į Europos Sąjungą (remiantis Eurostato duomenimis);
            
         
               (7)
            
            
               šviežių bananų importo iš kitų tradicinių importo šalių, kaip antai Kolumbijos, Kosta Rikos ir Panamos, apimtis iš esmės buvo mažesnė už ribines vertes, kurios tokiam importui nustatytos pagal panašias stabilizavimo priemones, be to, per pastaruosius trejus metus šio importo tendencijos ir vienetų vertė buvo panašūs;
            
         
               (8)
            
            
               2014 m. spalio mėn. Sąjungos rinkoje nenustatyta pastebimų vidutinės didmeninės bananų kainos (0,98 EUR/kg) pokyčių, palyginti su vidutinėmis bananų kainomis ankstesniais mėnesiais;
            
         
               (9)
            
            
               be to, nėra požymių, kad nustatytą metinę ribinę importo apimtį viršijanti šviežių bananų importo iš Peru apimtis veiktų Sąjungos rinkos stabilumą ar turėtų didelio poveikio Sąjungos gamintojų padėčiai;
            
         
               (10)
            
            
               galiausiai didelio pavojaus, kad Sąjungos atokiausių regionų gamintojų padėtis pablogės, arba tokio pablogėjimo nėra;
            
         
               (11)
            
            
               atlikusi minėtą nagrinėjimą Komisija priėjo prie išvados, kad lengvatinės muito normos taikymo importuojamiems Peru kilmės bananams nutraukti nereikia. Komisija toliau atidžiai stebės bananų importą iš Peru,
            
         PRIĖMĖ ŠĮ SPRENDIMĄ:
   1 straipsnis
   2014 m. lengvatinės muito normos taikymas Europos Sąjungos kombinuotosios nomenklatūros pozicijai 0803 90 10 priskiriamiems importuojamiems Peru kilmės šviežiems bananams nėra laikinai nutraukiamas.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   
      Priimta Briuselyje 2014 m. gruodžio 17 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 17, 2013 1 19, p. 1.